Document ID: 32004L0104

KOMMISSIONENS DIREKTIV 2004/104/EF
af 14. oktober 2004
om tilpasning til den tekniske udvikling af Rådets direktiv 72/245/EØF om radiostøj (elektromagnetisk kompabilitet) hos køretøjer og om ændring af direktiv 70/156/EØF om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motorkøretøjer og påhængskøretøjer dertil (1), særlig artikel 13, stk. 2,
under henvisning til Rådets direktiv 72/245/EØF af 20. juni 1972 om radiostøj hos køretøjer (elektromagnetisk kompatibilitet) (2), særlig artikel 4, og
ud fra følgende betragtninger:
(1)
Direktiv 72/245/EØF er et af særdirektiverne under den typegodkendelsesprocedure, som er fastlagt ved direktiv 70/156/EØF.
(2)
Siden 1995, hvor den seneste ændring af direktiv 72/245/EØF fandt sted, er antallet af elektriske og elektroniske komponenter, der monteres i motorkøretøjer, steget kraftigt. Sådanne komponenter kontrollerer nu ikke kun komfort-, informations- og underholdningsudstyr, men også visse sikkerhedsrelevante funktioner.
(3)
Under hensyntagen til erfaringerne siden den seneste ændring af direktiv 72/245/EØF vil det ikke fremtidigt være nødvendigt, at efterfølgende monteret udstyr, der ikke har sikkerhedskritisk funktion, skal være omfattet af et særligt direktiv om elektromagnetisk kompatibilitet i motorkøretøjer. For sådant udstyr anses en overensstemmelseserklæring i henhold til procedurerne i Rådets direktiv 89/336/EØF af 3. maj 1989 om indbyrdes tilnærmelse af medlemsstaternes lovgivning om elektromagnetisk kompatibilitet (3) og i Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse (4) for at være tilstrækkelig.
(4)
Kravene til elektromagnetisk kompatibilitet og målemetoder er løbende blevet aktualiserede gennem det standardiseringsarbejde, som CISPR og ISO har gennemført. Det vil derfor være passende i dette direktiv at referere til de prøvningsmetoder, der er beskrevne i de seneste udgaver af de relevante standarder.
(5)
Direktiv 72/245/EØF bør derfor ændres tilsvarende.
(6)
Ændringerne af direktiv 72/245/EØF indvirker på direktiv 70/156/EØF. Dette direktiv bør derfor ændres tilsvarende.
(7)
De i dette direktiv fastsatte foranstaltninger er i overensstemmelse med udtalelse fra det udvalg for tilpasning til den tekniske udvikling, som er nedsat ved direktiv 70/156/EØF -
UDSTEDT FØLGENDE DIREKTIV:
Artikel 1
Bilagene til direktiv 72/245/EØF erstattes med bilagene til dette direktiv.
Artikel 2
1. Fra 1. januar 2006 må medlemsstaterne ikke for et køretøj, en komponent eller en separat teknisk enhed, der opfylder bestemmelserne i bilag I til X i direktiv 72/245/EØF, som ændret ved dette direktiv, med begrundelse i elektromagnetisk kompatibilitet:
a)
nægte EF-typegodkendelse eller national typegodkendelse, eller
b)
forbyde registrering, salg eller ibrugtagning.
2. Fra den 1. juli 2006 har medlemsstaterne for et køretøj, en komponent eller en separat teknisk enhed, der ikke opfylder bestemmelserne i bilag I til X i direktiv 72/245/EØF, som ændret ved dette direktiv, med begrundelse i elektromagnetisk kompatibilitet:
a)
ikke ret til at meddele EF-typegodkendelse, og
b)
mulighed for at nægte national typegodkendelse.
3. Fra den 1. januar 2009 skal medlemsstaterne, hvis bestemmelserne i bilag I til X i direktiv 72/245/EØF, som ændret ved dette direktiv, ikke er opfyldt, med begrundelse i elektromagnetisk kompatibilitet:
a)
betragte de typeattester, der ifølge bestemmelserne i direktiv 70/156/EØF ledsager fabriksnye køretøjer, som ugyldige i forbindelse med samme direktivs artikel 7, stk. 1
b)
kunne nægte registrering, salg og ibrugtagning af nye køretøjer.
4. Fra den 1. januar 2009 skal bestemmelserne i bilag I til X i direktiv 72/245/EØF, som ændret ved dette direktiv, for så vidt angår elektromagnetisk kompatibilitet finde anvendelse på komponenter eller separate tekniske enheder i forbindelse med artikel 7, stk. 2, i direktiv 70/156/EØF.
Artikel 3
I direktiv 70/156/EØF foretages følgende ændringer:
1)
Bilag I ændres som følger:
a)
Følgende linje indsættes i punkt 0.5:
»Navn og adresse på fabrikantens eventuelle befuldmægtigede:«
b)
Følgende punkt indsættes:
»12.7.
Tabel over montering og brug af RF-sendere i køretøj(er), hvis dette er relevant (jf. bilag I, punkt 3.1.8):
frekvensbånd (Hz)
maks. sendestyrke (W)
antenneposition på køretøj,
særlige betingelser for montering og/eller brug
Ansøgeren om typegodkendelse skal også, om nødvendigt, fremlægge:
Tillæg 1
En liste (med mærke(r) og type(r) for samtlige elektriske og/eller elektroniske komponenter, der er omfattet af dette direktiv (se punkt 2.1.9 og 2.1.10) og ikke tidligere anført.
Tillæg 2
Skema eller tegning, der generelt beskriver de elektriske og/eller elektroniske komponenter (omfattet af dette direktiv) og en generel beskrivelse af ledningsnettet.
Tillæg 3
Beskrivelse af det køretøj, der er udvalgt som repræsentativt for typen:
Karrosseriform:
Højre- eller venstrestyring:
Akselafstand:
Tillæg 4
Relevante prøvningsrapporter, som fabrikanten eller godkendte/anerkendte laboratorier har fremlagt til støtte for udarbejdelse af typegodkendelsesattesten.«
2)
I bilag III, afsnit A, indsættes følgende linje i punkt 0.5:
»Navn og adresse på fabrikantens eventuelle befuldmægtigede:«
Artikel 4
Gennemførelse af direktivet
1. Medlemsstaterne vedtager og offentliggør inden den 31. december 2005 de nødvendige love og administrative bestemmelser for at efterkomme dette direktiv. De meddeler straks Kommissionen teksten til disse bestemmelser samt en sammenligningstabel mellem disse love og bestemmelser og dette direktiv.
Medlemsstaterne anvender disse bestemmelser fra den 1. januar 2006.
Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
Artikel 5
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 6
Dette direktiv er rettet til medlemsstaterne.
Udfærdiget i Bruxelles, den 14. oktober 2004.

Labels: 1
20
7
8
15